Gauteng Opera sluit deure ná 18 jaarGauteng Opera (Foto: Facebook) Gauteng Opera het vandeesweek bekend gemaak dat hy ná 18 jaar sy werksaamhede gaan staak en sy deure finaal gaan sluit. Arnold Cloete, bestuurshoof, sê in ŉ onderhoud met Maroela Media ŉ slegte ekonomie het daartoe gelei dat dié liggaam se finansiering die afgelope paar jaar opgedroog het. Cloete sê die bestuursraad het ná talle oorwegings besluit dit sal beter wees om Gauteng Opera te sluit terwyl daar nog ŉ moontlikheid is dat sy personeel en kunstenaars, van wie sommige permanent in diens is, ŉ laaste salaris betaal kan word. Volgens hom is finansiering vantevore uit korporatiewe en privaat skenkings verkry. Dié skenkings het ŉ konstante afname getoon en is boonop nié meer genoeg om die liggaam se bedryfskoste te dek nie. “Dis nie vir ons ŉ lekker aankondiging om te maak nie,” sê hy. “Baie van ons bloed en sweet is in Gauteng Opera sedert die ontstaan in 1999. Moeilike en slegte ekonomiese toestande het egter daartoe gelei dat ons finansiering byna heeltemal opgedroog het en daar is dié jaar bloot net geen ander uitkoms as om ons deure te sluit nie.” Gauteng Opera het in 2008 – aan die begin van die wêreldwye resessie – sy eerste groot terugslag beleef. Sedertdien sou hy ŉ paar ander keer ook sluit, maar kon elke keer naelskraap oorleef. Gauteng Opera (Foto: Facebook) Volgens Cloete het die liggaam weer in Junie verlede jaar die valbyl net-net vrygespring – en dít is volgens hom ook maar net omdat sy kunstenaars besig was met ŉ reeks konserte. “Ons besef toenemend dat al meer mense van die hand na die mond leef. Die afgelope ruk het dit net al moeiliker gegaan – dermate dat ons móét toemaak uit respek vir ons kunstenaars en personeel. Ons kan ook nie meer oorleef op enkelskenkings nie; daar is soveel onkoste wat maandeliks bygereken moet word buiten salarisse en die huur van ŉ gebou.” Cloete sê die liggaam se bedryfskoste is sowat R200 000 per maand. Hy sê hoewel skenkings in die verlede dié koste kon dek, sal Gauteng Opera voortaan die koste van meer as ses maande moet dek om sy deure oop te hou. Volgens hom het van die personeel reeds weens ŉ geldtekort nié hulle volle salarisse ontvang nie hoewel daar altyd verseker is dat die kunstenaars betaal sal word. Dit sal ŉ “wonderwerk” verg om dié keer die slag te oorleef. “Ons sal waarskynlik selfs van ons eiendom moet verkoop om die laaste bedryfskoste en salarisse te betaal,” sê hy. “Dit is nie die moeite werd om vir net een maand te probeer en te hoop dat geld sal instroom nie omdat die skuld en die agterstallige salarisse meer raak.” Gauteng Opera (Foto: Facebook) Cloete sê selfs meer hartseer as die sluiting van Gauteng Opera, is dat baie van die kunstenaars waarskynlik nie meer dieselfde geleenthede sal kry om op te tree nie. “Ons het ŉ hele reeks konserte vir 2018 beplan wat ongelukkig nou almal gekanselleer moet word. Ons het wonderlike en talentvolle kunstenaars wat minder geleenthede sal kry om op te tree. Dan is ons ook bekommerd oor ons studente wat besig is met klaviereksamens en in die middel van die jaar eksamen moet skryf. Ons hoop dat ons hier en daar sal kan optree sodat ons darem kan verseker dat die studente se eksamens afgelê kan word.” Gauteng Opera hou op 18 Maart ŉ laaste konsert waarvan die doel sal wees om die bedryfskoste te dek en vir ŉ laaste keer salarisse te betaal. Die konsert vind om 15:00 plaas by die Tin Town-teater. “Dis die einde van ŉ era,” sê hy. “ŉ Ontsettende hartseer maar werklike einde.” Vir meer inligting oor Gauteng Opera se afskeidskonsert, stuur ŉ e-pos na [email protected] of bel 011 067 8000.